SK Úradný vestník Európskej únie L 251/31

ROZHODNUTIE KOMISIE

z 23. septembra 2009

o nezaradení chlortál-dimetylu do prílohy I k smernici Rady 91/414/EHS a odobratí povolení na prípravky na ochranu rastlín obsahujúce túto látku

[oznámené pod číslom K(2009) 6431]

(Text s významom pre EHP)

(2009/715/ES)

KOMISIA EURÓPSKYCH SPOLOČENSTIEV,

so zreteľom na Zmluvu o založení Európskeho spoločenstva,

so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 2 štvrtý pododsek,

keďže:

(1) V článku 8 ods. 2 smernice 91/414/EHS sa ustanovuje, že členský štát môže počas obdobia 12 rokov nasledujúcich po oznámení tejto smernice povoliť uvedenie na trh prípravkov na ochranu rastlín obsahujúcich účinné látky, ktoré nie sú uvedené v prílohe I k uvedenej smernici a ktoré sú už na trhu dva roky po dátume oznámenia tejto smernice, zatiaľ čo sa uvedené látky v rámci pracovného programu postupne skúmajú.

(2) V nariadeniach Komisie (ES) č. 451/2000 (2) a (ES) č. 1490/2002 (3) sa stanovujú podrobné pravidlá vykonávania tretej etapy programu činnosti uvedeného v článku 8 ods. 2 smernice 91/414/EHS a ustanovuje sa zoznam účinných látok, ktoré sa majú posúdiť s cieľom ich možného zaradenia do prílohy I k smernici 91/414/EHS. Uvedený zoznam obsahuje chlortál-dimetyl.

(3) Účinky chlortál-dimetylu na ľudské zdravie a životné prostredie sa posúdili v súlade s ustanoveniami nariadení (ES) č. 451/2000 a (ES) č. 1490/2002 na rad použití, ktoré navrhol oznamovateľ. Okrem toho sú v uvedených nariadeniach určené spravodajské členské štáty, ktoré musia v súlade s článkom 10 ods. 1 nariadenia (ES) č. 1490/2002 predložiť príslušné hodnotiace správy a odporúčania Európskemu úradu pre bezpečnosť potravín (EFSA). V prípade chlortál-dimetylu bolo spravodajským členským štátom Grécko a všetky príslušné informácie boli predložené 31. októbra 2006. Dodatok bol predložený 3. apríla 2008.

(4) Hodnotiaca správa bola partnersky preskúmaná členskými štátmi a úradom EFSA. V súlade s článkom 11c nariadenia (ES) č. 1490/2002 sa partnerské preskúmanie sústredilo na tieto body: toxicita, relevantnosť metabolitu MPA a jeho možné presakovanie do podzemných vôd. EFSA ho Komisii predložil 4. septembra 2008 a opätovne 26. novembra 2008 vo forme záveru EFSA týkajúceho sa partnerského preskúmania účinnej látky chlortál-dimetyl z hľadiska posúdenia rizika pesticídov (4). Táto správa bola preskúmaná členskými štátmi a Komisiou v rámci Stáleho výboru pre potravinový reťazec a zdravie zvierat a finalizovaná 12. júna 2009 vo forme revíznej správy Komisie o chlortál-dimetyle.

(5) Počas preskúmania tejto účinnej látky sa zistilo, že jej metabolit MPA presakuje do podzemných vôd. Na základe dostupných informácií vyplýva, že nemožno predpokladať, že produkt na ochranu rastlín obsahujúci uvedenú účinnú látku spĺňa podmienky stanovené v článku 5 ods. 1 smernice 91/414/EHS, najmä pokiaľ ide o toxikologický význam uvedeného metabolitu.

(6) Komisia vyzvala oznamovateľa, aby predložil svoje pripomienky k výsledkom partnerského preskúmania a aby sa vyjadril k tomu, či má v úmysle uvedenú látku ďalej podporovať. Oznamovateľ predložil svoje pripomienky, ktoré sa dôkladne preskúmali. Napriek argumentom, ktoré oznamovateľ predložil, však nebolo možné zistené problémy vyriešiť a posúdeniami vyhotovenými na základe informácií, ktoré boli predložené a prehodnotené počas stretnutí odborníkov EFSA, sa nepreukázalo, že za navrhovaných podmienok použitia možno očakávať, že prípravky na ochranu rastlín obsahujúce chlortál-dimetyl spĺňajú vo všeobecnosti požiadavky stanovené v článku 5 ods. 1 písm. a) a b) smernice 91/414/EHS.

(7) Chlortál-dimetyl by preto nemal byť zaradený do prílohy I k smernici 91/414/EHS.

(8) Mali by sa prijať opatrenia na zabezpečenie odňatia platných povolení na prípravky na ochranu rastlín s obsahom chlortál-dimetylu do stanovenej lehoty a na zabezpečenie toho, že tieto povolenia sa nebudú obnovovať a že sa na takéto výrobky nebudú vydávať nové povolenia.

(9) Akékoľvek obdobie odkladu, ktoré členský štát poskytne na likvidáciu, skladovanie, uvádzanie na trh a využitie existujúcich zásob prípravkov na ochranu rastlín obsahujúcich chlortál-dimetyl, by malo byť obmedzené na dvanásť mesiacov, aby sa umožnilo využiť existujúce zásoby v jednom nasledujúcom vegetačnom období, čím sa zabezpečí, že poľnohospodárom zostanú prípravky na ochranu rastlín obsahujúce chlortál-dimetyl naďalej dostupné 18 mesiacov od prijatia tohto rozhodnutia.

(10) Toto rozhodnutie neovplyvňuje predkladanie žiadostí týkajúcich sa chlortál-dimetylu v súlade s ustanoveniami článku 6 ods. 2 smernice 91/414/EHS, ktorej implementačné pravidlá sa podrobne stanovili v nariadení Komisie (ES) č. 33/2008 zo 17. januára 2008, ktorým sa stanovujú podrobné pravidlá na uplatňovanie smernice Rady 91/414/EHS, pokiaľ ide o riadne a skrátené konanie pre hodnotenie účinných látok, ktoré boli súčasťou pracovného programu uvedeného v článku 8 ods. 2 uvedenej smernice, ale neboli zaradené do prílohy I k uvedenej smernici (5), s cieľom ich možného zaradenia do prílohy I k uvedenej smernici.

(11) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

PRIJALA TOTO ROZHODNUTIE:

Článok 1

Chlortál-dimetyl sa nezaraďuje ako účinná látka do prílohy I k smernici 91/414/EHS.

Článok 2

Členské štáty zabezpečia, aby sa:

a) povolenia pre prípravky na ochranu rastlín obsahujúce chlortál-dimetyl odňali do 23. marca 2010;

b) odo dňa uverejnenia tohto rozhodnutia neudelili ani neobnovili žiadne povolenia na prípravky na ochranu rastlín obsahujúce chlortál-dimetyl.

Článok 3

Akékoľvek obdobie odkladu udelené členskými štátmi v súlade s ustanoveniami článku 4 ods. 6 smernice 91/414/EHS musí byť čo najkratšie a uplynie najneskôr 23. marca 2011.

Článok 4

Toto rozhodnutie je určené členským štátom.

V Bruseli 23. septembra 2009 Za Komisiu Androulla VASSILIOU členka Komisie

(1) Ú. v. ES L 230, 19.8.1991, s. 1.

(2) Ú. v. ES L 55, 29.2.2000, s. 25.

(3) Ú. v. ES L 224, 21.8.2002, s. 23.

(4) EFSA Scientific Report (2008) 156. Conclusion regarding the focused peer review of the pesticide risk assessment of the active substance chlorthal-dimethyl (dokončené 4. septembra 2008 a opätovne predložené 26. novembra 2008).

(5) Ú. v. EÚ L 15, 18.1.2008, s. 5.